***Pazi da ne bude gužve*** (tal. ***... altrimenti ci arrabbiamo!***) je talijansko-španjolska komedija iz 1974. koju je režirao Marcello Fondato. To je 8. od ukupno 17 filmova u kojima su zajedno glumili Bud Spencer i Terence Hill. Film je sniman u Madridu i Rimu.

Radnja
------

Automehaničar **Ben** i stanoviti **Kid** zajedno osvajaju novog crvenog Buggyja na natjecanju, te ne znaju kako će ga podijeliti. Kada otiđu u obližnji zabavni park, odluče to riješiti u kafiću kojeg upravo demoliraju gangsteri. Njih dvojicu to ne smeta, sve dok se gangsteri u razbijanju ne zanesu do te mjere da im unište i njihov novi Buggy. Ben to prihvati kao gotovu stvar te se odluči dalje pripremati za pjevanje u koru, no Kid ga nagovori da ne odustanu tek tako od izgubljenog auta. Zajedno otiđu do **mafijaškog šefa** gangstera te ga ljubazno zamole da nadoknadi štetu tako da im kupi novi crveni Buggy do sutra popodne. **Psihijatar** mafijaškog šefa, opsjednut Freudom, mu savjetuje da bude opak, pokaže svoju snagu te analizira da su njih dvojica samo "djeca koja u njemu vide tatu i žele da im kupi novi autić".

Na njegov nagovor, mafijaški šef idućeg popodneva unajmi motociklističku bandu koja se pojavi pred radionicom Bena i Kida. No umjesto da banda pretuče njih, Ben i Kid pretuku bandu. Da bi pokazali da misle ozbiljno o novom Buggyju, slijede opasnog mafijaša Attilu te ga prebiju sa njegovim ljudima u teretani. Mafijaški šef potom šalje plaćenog ubojicu Paganinija da likvidira njih dvojicu. Međutim, Ben i Kid ga izlude skrivajući se u koru u orgomnoj dvorani. Potom mu Kid otme pušku te ga natjera da svira na violini. Psihijatar potom nagovori šefa da prebiju Jeremiasa, starog prijatelja Bena i Kida. To njih dvojicu toliko naljuti da upadnu sa svojim autom u vilu mafijaša tijekom zabave te ih sve prebiju. Idućeg dana, shvativši da je puno jeftinije jednostavno ispaviti svoju pogrešku, mafijaški šef im kupuje dva nova Buggyja. Međutim, u vožnji se sudare i Kid slučajno uništi Benov auto.

Glume
-----

* Bud Spencer - Ben
* Terence Hill - Kid
* John Sharp - Mafijaški šef
* Donald Pleasance - Psihijatar
* Deogratias Huerta - Attila

Kritike
-------

> "Pazi da ne bude gužve" pojavio se 1974. te je jedan od njihovih (Spencer i Hill) najboljih filmova...Od radnje naravno ne treba puno očekivati, jer ako malo razmislite o njoj, shvatit ćete da je poprilično nelogična, što nije ništa novo. Međutim, ovdje se nudi sve što se očekuje od njih dvojice: tu ima genijalnih tučnjava, pri čemu onu u teretani čak smatram najboljom od svih njihovih filmova...Dodatak je i genijalna glazba te par slavnih glumaca. Pritom se još uvijek postavlja pitanje kako su uspijeli nagovoriti Donalda Pleasancea da nastupi u filmu. U ulozi budalastog psihijatra doživljavamo ga u potpuno drugačijem izdanju od onoga kojeg smo navikli kod njega...Filmovi Spencera i Hilla su klasici nezahtjevne ali zabavne vrste te se čak danas doimaju uspjelim.
> 
> – ShadowAngel

> "Pazi da ne bude gužve" stoji, za razliku od ostalih filmova Buda Spencera i Terencea Hilla, kao čista komedija. I time se oni nedvojbeno posvećuju onime što najbolje znaju. Jedna šala ganja drugu i svaka minuta filma izaziva osmijeh na licu gledatelja. Svaka scena tučnjave se čini maštovitom i ni približno toliko banalno i tromo kao što će to biti slučaj u njihovim kasnijim filmovima...Sam film se dokazuje sa puno kreativnosti i izvanrednih šala, koji bi bili smiješni i bez dvojice prvoklasnih glumaca...Ovo je nedvojbeno jedan od najboljih fimova dvojice stručnjaka za tučnjavu.
> 
> – Martin Kloß

Izvori
------

1. ↑  „*Filming locations for Watch Out, We're Mad*". Internet Movie Database. Pristupljeno 2010-08-22.
2. ↑  () ShadowAngel (2007-05-01). „*DVD Bewertung: Zwei wie Pech und Schwefel*". Arhivirano iz originala na datum 2008-02-22. Pristupljeno 2010-08-22.
3. ↑  () Martin Kloß (2004-06-09). „*Video Reviews: Zwei wie Pech und Schwefel*". Pristupljeno 2010-08-22.

Vanjske poveznice
-----------------

* *...altrimenti ci arrabbiamo!* na sajtu IMDb
* *Pazi da ne bude gužve* Arhivirano 2010-10-09 na Wayback Machine-u na Rotten Tomatoes